ČADCA. Stretnutie s kysuckým prozaikom sa konalo v priestoroch Kysuckej knižnice v Čadci. Prišli naň členovia Jednoty dôchodcov, aktívni čitatelia slovenskej pôvodnej tvorby, ale aj mladší záujemcovia o literatúru. Hosťov privítala pracovníčka knižnice Magdaléna Bezegová, ktorá zhodnotila autorovu tvorbu s dôrazom na jednotlivé tvorivé obdobia.
Spisovateľ vo svojich knižkách vychádza z kysuckého prostredia, zobrazuje ho z rozličných zorných uhlov, dôraz kladie najmä na súčasnosť, na opätovné pripomínanie si ľudských hodnôt, ktoré sa v zhluku hektickej súčasnosti postupne strácajú. Jeho prózy dôstojne reprezentujú Kysuce a už dávnejšie sa stali aktívnou súčasťou, ako to napísal v jednej zo svojich recenzií aj literárny kritik a esejista Igor Válek, "nielen slovenskej literárnej tvorby".
Napokon, svedčí o tom aj najnovšia zbierka próz Ladislava Hrubého Cesty na vrch Sad. Okrem priaznivých ohlasov zo strany literárnej kritiky sa toto dielo zároveň stalo jedným z tohtoročných najpredávanejších knižných titulov.